Un vôt a pro dal aument des competencis gjestidis de Assemblee nazionâl dal Gales al è pussibil, ma nol è garantît al cent par cent. E je une des indicazions che a rivin dal rapuart prontât de All Wales Convention, un organisim metût sù dal guvier galês par lâ plui a fonts inte cuestion. Il document al dîs che tancj citadins no capissin il sisteme cumò in vore che al previôt il trasferiment di competencis, a planc e une par volte, dal Parlament britanic ae Assemblee dal Gales. Ancje par chest, une buine fete di citadins galês e varès miôr un trasferiment di dutis lis competencis legjislativis intai setôrs che Westminster al à decidût di afidâ al Gales. Daûr dal rapuart de convenzion, in dì di vuê, il 47% dai galês al votarès a pro di un trasferiment plen des competencis e il 37% cuintri. In Gales ducj i partîts a somein cjatâsi in cunvigne par davuelzi un referendum sul argoment, ma a van ancjemò cui pîts di plomp par vie des consecuencis pesantis che a podaressin rivâ in câs di un risultât negatîf dal vôt.
E à lassât scaturîts i galizians la decision di un judiç di Madrid che, intun procediment pal afidament dai fîs, al à doprât ancje motivazions linguistichis par gjavâ la custodie di dôs frutis ae mari galiziane par dâle al pari castilian. Daspò di une separazion avonde tribulade, là che il pari al veve mancjât ai siei oblics di custodie condividude, lis dôs frutis a jerin ladis vie di Madrid par vivi cu la mari in Galizie, dulà che a vevin tacât a frecuentâ une scuele cun lenghe veicolâr galiziane di Vigo. Il judiç di Madrid al à justificât l’afidament al pari ancje cul fat che studiâ par galizian al varès causât un dam pes frutis par vie che il galizian “nol à nissune utilitât pratiche” fûr de Galizie. La decision e à fat saltâ su juriscj, politics, operadôrs culturâls e citadins galizian che a àn fevelât di decision falsade di prejudizis, anticostituzionâl o, cence zîrs di peraulis, di stamp razist.
Cui 18 di Novembar al è tornât fûr Foinse, il setemanâl par gaelic irlandês che al veve sierât cualchi timp indaûr. Il gjornâl, che si presente cuntune muse gnove sei te grafiche che tai contignûts, al ven dât fûr a gratis, une volte par setemane, cul cuotidian Irish Independent che al à passe 550 mil letôrs. Par cumò al jes cun 24 pagjinis a colôrs, ma e je la pussibilitât che al cressi se lis robis a laran ben. Cun di plui, si previôt ancje un suplement periodic (Foinse Óg) pensât di pueste pai fruts.
Pai osservatôrs internazionâi, lis primis elezions municipâls in Cossovo daspò de proclamazion de indipendence si saressin davueltis in maniere avonde regolâr. Dut câs, in plui de metât dai 36 comuns là che si votave, nissun dai candidâts al à passât il 50% des preferencis e, duncje, si varà di tornâ al vôt ai 13 di Dicembar pal secont turni. In cinc comuns a àn vinçût i rapresentants dal Partît Democratic dal Cossovo (PDK) vuidât dal prin ministri Hashim Thaçi; in cuatri la vitorie e je lade ai candidâts de Aleance pal Avignî dal Cossovo (AAK) che intal parlament cossovan si cjate ae oposizion; inte capitâl Pristina e in altris doi comuns a àn vinçût i candidâts de Leghe Democratiche dal Cossovo (LDK) vuidade dal president cossovan Fatmir Sejdiu. Il gnûf sindic di Mamusha, invezit, al sarà un rapresentant dal Partît Democratic Turc dal Cossovo (KDTP) che al rapresente la minorance turche dal paîs. Intai comuns a maiorance serbe si à vude une situazion plui ingredeade. A Gracanica, là che la partecipazion e je stade tor dal 23%, al à vinçût il candidât dal Partît Liberâl Serp (SLS), ma dutis chês altris formazions politichis serbis a fevelin di imbrois. In altris localitâts serbis, invezit, si à boicotât il vôt e la partecipazion eletorâl e je lade di un massim dal 6,64% a di un minim dal 0,75%.
A son daûr a cressi ogni dì di plui lis protestis internazionâls cuintri dal Maroc pal câs de ativiste saharawi pai dirits umans Aminatu Haidar. Ai 13 di Novembar, la femine, che e tornave dai Stâts Unîts dulà che e veve ritirât il premi Kennedy pai dirits umans, e je stade blocade des autoritâts marochinis alì dal aeropuart de capitâl saharawi El-Aaiún che, prime i àn secuestrât il passepuart, e daspò di un interogatori su lis sôs ideis politichis le àn imbarcjade a fuarce suntun avion che al è aterât a Lanzarote, intes isulis Canariis. Achì, lis autoritâts spagnolis, prime le àn obleade a passâ la frontiere e po i àn impedît di tornâ a imbarcjâsi parcè che no veve il passepuart. Aminatu Haidar e à inviât un siopar de fam par denunciâ lis autoritâts marochinis e spagnolis che i impedissin di tornâ a cjase. La sô situazion e à jevât la proteste dai militants saharawi in patrie e ator pal mont, dai grups di solidarietât pal popul saharawi, des organizazions internazionâi pai dirits umans (tant che Amnesty International e Human Rights Watch) e di diviers rapresentants politics, tra chescj ancje une trentine di europarlamentârs, che a denunciin lis autoritâts marochinis e spagnolis pe violazion dal dirit internazionâl. Daspò des protestis, il guvier spagnûl al à fat savê di jessi disponibil a ricognossii il status di rifugjât politic, ma Aminatu Haidar e domande dome di tornâ a cjase dai siei fîs e si refude di acetâ un tratament che la Spagne i dinee a ducj chei altris saharawis perseguitâts dal Maroc.
Font: Ambassade RASD Rome, 14-21/11/09; Europa Press, 20-21/11/09
Un altri piçul pas indenant pal cornic, la lenghe celtiche fevelade in Cornualie che, fin a cualchi an indaûr, e vignive aromai calcolade di lenghe muarte. Cun di fat, il Consei regjonâl al à fatis buinis une schirie di misuris par incressi la presince dal cornic intal setôr public. In particolâr, si à decidût di doprâ cheste lenghe ancje in cualchi publicazion uficiâl de aministrazion regjonâl, di voltâ il sît internet de aministrazion regjonâl ancje par cornic e di fâ in forme bilengâl la gnove cartelonistiche informative dilunc des stradis locâls.
A saran sù par jù 130 i comuns catalans là che ai 13 di Dicembar si davuelzaran des consultazions su la indipendence sul model di chê che si veve tignude a Arenys de Munt ai 13 di Setembar. Chestis votazions, che a son stadis sburtadis dal coordenament pe consulte su la indipendence (Coordinadora per la Consulta sobre la Independència) a son cjaladis cun interès ancje fûr de Catalogne, massime inta chês altris nazions cence stât. Si previôt, duncje, la presince di osservatôrs internazionâi inviâts di diviers partîts nazionalitaris europeans. A àn za confermât la lôr partecipazion osservatôrs di iRS (indipendentzia Repubrica de Sardigna) e di Corsica Libera. Altris partîts, invezit, àn za dât la lôr poie ae iniziative, ma a son ancjemò daûr a decidi in ce maniere partecipâ: tra chescj a son il Sinn Féin e i moviments che a fasin part de Aleance Libare Europeane tant che il SNP, il Plaid Cymru e il Bloque Nacionalista Galego.
Partî dai procès di pâs za inviâts par sburtâ une soluzion politiche ancje par chei conflits che a son inmò in vore. Al jere chest l’intindiment de conference inmaneade îr, alì de biblioteche marçane, dal Centri pe pâs dal comun di Vignesie cu la partecipazion, tra i altris, de avocate basche Jone Goirizelaia (in rapresentance de çampe indipendentiste basche), dal parlamentâr nordirlandês Raymond McCartney (dal dipartiment pai forescj dal Sinn Féin), de deputade curde Emine Ayna (presidente dal DTP, partît de comunitât curde in Turchie), di Irfan Dundar (avocat di Abdullah Ocalan), e dal avocat sudafrican Brian Currin (che al è intervignût tant che mediatôr ancje intai conflits de Irlande dal Nord, dal Sri Lanka e dal Paîs Basc).
Il moment plui impuartant de zornade al è stât, dal sigûr, chel de leture dal document “Un prin pas pal procès democratic: principis e volontât de çampe indipendentiste basche” de bande di Jone Goirizelaia. Une leture che e je stade fate intal stes moment ancje a Altsasu, intal Paîs Basc, di passe un centenâr di rapresentants de ezkerra abertzale. Si trate di un document in siet ponts che al met lis fondis par une gnove propueste di soluzion politiche dal conflit che e fâs siei i principis di Mitchell (che pe soluzion dal conflit a previodin dome l’ûs di struments democratics e la rinuncie a doprâ la fuarce) che a vevin permetût di inviâ il procès di pâs in Irlande dal Nord.
E je une propueste significative e gnove che e varès di jessi cjapade sù, no dome dai guviers interessâts in maniere direte dal conflit, ma ancje di chei altris stâts europeans, al à comentât l’avocat Brian Currin che al à metût a disposizion la sô esperience di mediatôr internazionâl. Par Currin cumò si à di preparâ il teren par imbastî un procès politic par risolvi il conflit, cuntune tregue de bande di ETA, ma ancje cu la liberazion dai rapresentants de çampe indipendentiste basche che a son stât arestâts intant che a preparavin chest document e cu la abolizion de leç spagnole sui partîts. L’avocat sudafrican, dut câs, al à mostrât diviers dubis su la volontât reâl dal guvier spagnûl di cjapâ il troi de soluzion politiche dal conflit.
La fonde par inviâ un procès di pâs e passe pal ricognossiment dal aversari e pe eliminazion di precondizions par inviâ lis tratativis, al à dite Currin. Un tant al vâl pal Paîs Basc, ma ancje pal Kurdistan. Propit i rapresentants curdis a àn fat il pont su la situazion di repression che a son daûr a patî e sul dinei totâl de lôr esistence tant che popul de bande des autoritâts turchis. Dut câs, a àn ancje presentât i lôr indreçaments par une soluzion politiche dal conflit che e passe par un procès di autodeterminazion interne, ven a dî: ricognossiment nazionâl, plene autonomie, ma cence rivâ a di une indipendence dal Kurdistan.
Il document fat indenant de çampe indipendentiste basche a Vignesie e a Altsasu si svilupe su siet ponts che o lin chi disot a presentâ:
1. La volontât popolâr pandude par viis pacifichis e democratichis e rapresente l’unic riferiment dal procès democratic di soluzion dal conflit, sei par permeti di inviâlu e di svilupâlu pal miôr, sei par rivâ ai acuardis che a varan di jessi confermâts de citadinance. Dilunc vie di dut il procès, la çampe indipendentiste basche, cemût che a varessin di fâ ancje chei altris sogjets, si impegne a rispietâ ad in plen lis decisions che, in maniere libare, pacifiche e democratiche, a cjaparan i citadins e lis citadinis baschis.
2. L’implant juridic e politic che, in cualsisei moment, a ‘nt vignarà fûr al à di jessi il risultât de volontât popolâr e al à di garantî i dirits a ducj i citadins e a dutis lis citadinis. Lis suazis legâls in vore in chel moment no puedin pidimentâ o limitâ la volontât popolâr libare e pandude in maniere democratiche, si ben a àn di garantîle.
3. I acuardis che a vignaran fûr intal svilup dal procès democratic a varan di rispietâ e di regolâ i dirits ricognossûts sei inte Declarazion Universâl dai Dirits dal Om, intal Pat Internazionâl dai Dirits Economics, Sociâi e Culturâi e intal Pat Internazionâl dai Dirits Civîi e Politics, sei intal rest de normative internazionâl sui dirits dal om, tant individuâi che coletîfs, e tra chescj la Cjarte dai Dirits des Feminis.
4. Il dialic politic inclusîf e cun paritât di condizions al rapresente l’imprest principâl par rivâ a acuardis tra lis diviersis sensibilitâts politichis dal paîs. La çampe indipendentiste basche e declare la sô volontât plene di jessi cjapade dentri ta chest dialic.
5. Inte suaze dal procès democratic, il dialic tra lis fuarcis politichis al à di tignî di obietîf un Acuardi Politic risolutîf che al varà di jessi fat bon de citadinance. L’acuardi che al vignarà fûr nol varà dome di garantî che ducj i progjets politics a puedin jessi difindûts in condizions di paritât di oportunitâts e cence nissune forme di coercizion o di interference, ma ancje che a puedin jessi metûts in vore se chest al è il desideri pandût de maiorance de citadinance basche par mieç dai procediments legâi adats.
6. Il procès democratic al à di svilupâsi cence nissune forme di violence e cence interferencis, e dome par mieç di viis e di mieçs politics e democratics. O partìn convints che cheste strategjie politiche e permetarà pas indenant par mieç dal Procès Democratic. Il Sud Afriche e la Irlande a ‘nt son un esempli.
7. O confermìn il nestri impegn cu la propueste di Anoeta. Daûr di chê, si à di imbastî un procès di dialic e un acuardi tra i partîts, cun paritât di condizions tra lis diviersis fuarcis politichis dal paîs, che al permeti di meti sù une suaze democratiche là che ducj i citadins a puedin decidi sul lôr avignî in maniere libare e democratiche, cence nissun limit fûr che la volontât popolâr. O crodìn che chest procès al vedi di fondâsi sui principis dal senatôr Mitchell.
Di chê altre bande, si à di inviâ un procès di negoziazion jenfri ETA e il Stât spagnûl che al fronti la smilitarizazion dal paîs, la liberazion dai presonîrs e des presoniris politichis baschis, il tornâ dai esiliâts e des esiliadis, e un tratament just par dutis lis vitimis dal conflit.
Par dut chest, o confermìn la nestre posizion cence risiervis a pro di un procès politic pacific e democratic par rivâ a di une democrazie inclusive là che il popul basc, libar e cence intimidazions di sorte, al decidi in maniere libare il so avignî.
Iniziative une vore impuartante cheste sabide a Vignesie: si trate de Conference internazionâl pai procès di pâs e pe risoluzion dai conflits, inmaneade dal Centri pe pâs dal Comun di Vignesie, intune cun Krossing / Planet K, Marco Polo System, Associazione Europa Levante, e cu la colaborazion de Biblioteche Marçane. La iniziative si davuelzarà sabide ai 14 di Novembar, alì de antisale de librarie sansoviniane de Biblioteche Marçane, a tacâ des 10 di matine. Si fevelarà de esperience sudafricane e di chê irlandese, par frontâ po lis prospetivis par un procès di pâs intal Paîs Basc e in Kurdistan.
Font: Centri pe pâs dal Comun di Vignesie, 06/11/09
L’Ufici public pal euskara, cu la colaborazion di 15 mieçs di comunicazion che a doprin la lenghe basche, al à presentât la campagne informative che al puartarà indenant tai prossims mês par fâ cognossi miôr la ufierte comunicative par euskara che si cjate intes trê provinciis dal Paîs Basc setentrionâl: Lapurdi, Navare setentrionâl e Zuberoa (che si cjatin dentri dal stât francês). Al covente che i citadins che a fevelin par basc a puedin informâsi inte lôr lenghe – al à spiegât il president dal Ufici, Max Brisson – e, duncje, la stampe locâl e à une funzion une vore impuartante par permeti al euskara di vivi e di svilupâsi. La campagne, che e costarà 60 mil euros, e je stade anticipade di une azion indreçade aes impresis locâls par che a incressin la lôr presince publicitarie sui mieçs di comunicazion in lenghe basche. La iniziative e previôt manifescj e cartelons ator pai lûcs plui frecuentâts, panei sui autobus, publicitâts par radio e tes salis cinematografichis e speciâi su la stampe locâl dedicâts ai media che a doprin l’euskara. La campagne e je indreçade massime ai zovins, par chest si à decidût di sburtâ la iniziative ancje cul jutori di grups musicâi dal puest.
La Assemblee nazionâl dal Gales e à fate buine une propueste pal trasferiment di podês su la lenghe galese. Il test al à di jessi aprovât dal Parlament britanic prime di podê jentrâ in vore. Si trate dal prin pas par rivâ a di un trasferiment des competencis su la lenghe galese di Londre a Caer Dydd / Cardiff e, duncje, par imbastî une legjislazion gnove sul galês. La propueste e nas des tratativis che si son davueltis ta chescj mês tra lis delegazions dai doi guviers. Dut câs, diviers parlamentârs de maiorance a àn contestât il test finâl de propueste par vie che lu calcolin une riduzion dai podês che a varessin vût di jessi trasferîts di Londre e che a jerin dentri inte prime version dal document metude jù di un grup di vore nomenât de Assemblee dal Gales. Il ministri pal patrimoni culturâl, Alun Ffred Jones, al à rispuindût che lis competencis previodudis di cheste propueste a permetaran di rispietâ i impegns cjapâts cui eletôrs de coalizion di guvier (Laburiscj e Plaid Cymru). Dut câs, il document al è stât criticât ancje des organizazions impegnadis pai dirits linguistics dai galês.
La seste edizion dal Liet International, il plui impuartant festival musicâl european in lenghe minoritarie, e je stade vinçude inmò une volte di un grup sami (cuatri vitoriis in sîs edizions). La manifestazion si è davuelte a Ljouwert / Leeuwarden, la capitâl de Frisie. La formazion sami SomBy si è plaçade par un pêl denant dal grup sart Dr. Drer & CRC Posse, che al à vinçût il premi dal public, e dal cjantautôr furlan Lino Straulino. Ae finâl dal festival a partecipavin ancje musiciscj che a cjantavin par asturian, bas todesc, carelian, frison, gaelic scozês, irlandês, latgalian, e ocitan. La prossime edizion de manifestazion si davuelzarà a Inbhir Nis / Inverness, in Scozie. Ancje chest an il festival al à vût un grant impat mediatic cun diretis e speciâi trasmetûts de BBC, de CNN International, de radiotelevision svedese, de frisone Omrop Fryslân, de olandese Wereldomroep e di altris ancjemò.
La Academie dal Cine Catalan, intune cu la Cineteche Americane, e à inmaneât a Hollywood une manifestazion dute dedicade ae cinematografie in lenghe catalane. Intant de iniziative a son stâts proietâts undis dai miôr films produsûts par catalan ta chescj agns. L’obietîf de manifestazion al è di presentâ la ufierte cinematografiche in lenghe catalane al marcjât nordamerican, ma soredut di rivâ a otignî une partecipazion direte intal procès di selezion des candidaturis pai Oscar che i permeti di superâ i pidiments leâts ae partignince statâl.
Nassude intal 2004, la version in lenghe bretone de Wikipedia e à passât che al è pôc i 30 mil articui. Un risultât che le met al prin puest tra lis lenghis celtichis e che le svicine al grup des cincuante lenghis plui dopradis su cheste enciclopedie libare in rêt, ven a dî denant di un biel trop di lenghis di stât. Dut câs, a vuidâ il grup des lenghis minorizadis presintis su Wikipedia al è il catalan che al ocupe la posizion numar 15 cun passe 207 mil articui. In buine posizion o cjatìn po ancje il galizian e il basc.
L’esecutîf socialist, che al vuide la Comunitât Autonome Basche cuntun guvier di minorance, al à decidût une schirie di cambiaments no di pôc intai curicui educatîfs pes scuelis de infanzie, pes primariis e pes secondariis. Une des modifichis plui impuartantis e interesse l’euskara che nol sarà plui la lenghe veicolâr principâl dilunc vie dal percors educatîf. Ta cheste maniere – e spieghe la ministre pe educazion Isabel Celaá – si rivarà a di un “bilinguisim ecuilibrât” che però, intai fats, al larà a favorî il castilian. Tra lis novitâts o cjatìn ancje la proibizion di doprâ il tiermin “Euskal Herria” fûr che intai ambits culturâi e linguistics: in ducj chei altris setôrs, di fat, impen di chest non si varà di doprâ Comunitât Autonome Basche o Euskadi. Lis modifichis – e zonte la ministre pe educazion – a coventin par impedî che lis scuelis baschis a sedin “un imprest di indotrinament nazionalist”.
E va di rive sù la strade inviade dal Partît Nazionâl Scozês (SNP) par rivâ a di un referendum su la autodeterminazion de Scozie. Cun di fat, par podê imbastî la votazion e covente une leç di pueste e i indipendentiscj scozês no àn avonde vôts in Parlament par rivâ a fâle passâ. L’SNP al pues contâ su la poie dai Verts e di une deputade indipendente, ma i mancjin ancjemò un pôcs di vôts par vê la maiorance. Diviers parlamentârs liberâi democratics, si ben che contraris ae indipendence, a vevin declarât di jessi a pro dal referendum, ma daspò di une riunion a puartis sieradis che si è davuelte ai 30 di Otubar a àn vût di adatâsi ae linie decidude dal dirigjent dal partît, Tavish Scott, che al è cuintri dal vôt referendari. La maiorance dai citadins e à pandût la volontât di dî la sô sul avignî de Scozie – a àn comentât i dirigjents dal SNP – e i liberâi democratics si cjataran a paiâ la lôr decision cuant che si tornarà a votâ.
Daûr di une inchieste davuelte dal istitût YouGov, il 63% dai citadins galês al vûl che il guvier al imbastissi un referendum sul aument des competencis aministradis de Assemblee nazionâl dal Gales. In pratiche, l’obietîf al è chel di rivâ a vê i stes podês che al à za il Parlament scozês. I doi partîts che a formin la aleance di guvier – i Laburiscj e i nazionalitaris dal Plaid Cymru – a son a pro dal referendum, ma prime di inmaneâlu a vuelin vê une cierte sigurece sul so risultât positîf. In dì di vuê, il 42% dai galês al è a pro di un aument des competencis, il 38% al è cuintri e, duncje, la bataie si zuiarà sul 20% di citadins che nol à ancjemò decidût cemût che al votarà in câs di referendum.
Al è stât il Parlament de comunitât gjermanofone, la plui piçule des trê comunitâts che a formin la Belgjiche, a evitâ une gnove crisi di guvier. Cun di fat, par mieç de procedure sul cussì clamât “conflit di interès”, la Assemblee de comunitât di lenghe todescje e à rivât a rimandâ di cuatri mês il dibatiment sul avignî dal distret eletorâl di Brussel-Halle-Vilvoorde che al riscjave di fâ colâ il guvier za clopadiç de Belgjiche. Cun di fat, une des condizions fatis indenant dai partîts flamants par poiâ la riforme dal stât, al è che i citadins di lenghe francese che a vivin intes circoscrizions di Brussel che a son in teritori flamant no puedin plui votâ pai partîts valons cemût che al sucêt in dì di vuê. La propueste, dut câs, no plâs par nuie ai partîts valons e cussì, propit su chest pont, si riscjave di fâ colâ il guvier federâl. L’intervent dal Parlament de comunitât gjermanofone al à dât cuatri mês di timp par cjatâ fûr une mediazion, ma al à ancje jevât lis critichis duris dai politics flamants
L’europarlamentâr irlandese Bairbre de Brún (Sinn Féin) e je intervignude intal Parlament di Strasburc par marcâ la impuartance di rivâ a di une leç pe lenghe gaeliche ancje in Irlande dal Nord. L’intervent in aule al ven daûr di une letare indreçade al prin ministri nordirlandês e al president dal Parlament european sotscrite di un grup di deputâts di diviers paîs là che si lamentin i ritarts tal fâ buine la leç su la lenghe irlandese de bande des istituzions de Irlande dal Nord. Une leç pal gaelic – e à dite la de Brún – in plui di jessi un pas impuartant pal rispiet dai dirits di cui che lu fevele e un imprest di svilup pe lenghe, e permetarès di dispoliticizâ ancje in Irlande dal Nord la cuestion de lenghe.
fur_Latn fur_Latn fur_Latn fur_Latn fur_Latn als_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn